༄༅། །རྣམ་འཇོམས་མའི་བྱབ་ཁྲུས་ཉེས་པ་ཀུན་སེལ་བཞུགས་སོ། །

མཐུ་སྟོབས་རྡོ་རྗེ་དྲན་ཙམ་གྱིས། །གྲིབ་དང་ནད་གདོན་རྣམ་རྟོག་ཀུན། །སྐད་ཅིག་ཉིད་ལ་འཇོམས་མཛད་པའི། །རྡོ་རྗེ་ཅན་ཞབས་པད་ལ་འདུད། །ཅེས་ལྷག་པའི་ལྷ་ལ་མཆོད་པར་བརྗོད་ནས། འདིར་གང་ལས་སུ་བྱ་བ་ནི། སྐྱེ་བོ་མཆོག་དམན་ཡོངས་ལ་ཕན་གདགས་པའི་སླད་དུ། རྡོ་རྗེ་རྣམ་པར་འཇོམས་པའི་སྒྲུབ་ཐབས་ཀྱི་སྒོ་ནས་བཀྲུ་བྱབ་བསྲུང་གསུམ་བྱ་བར་འདོད་པས། ཐོག་མར་བུམ་པ་ཚད་ལྡན་ལ་རྒྱུན་བབ་ཀྱི་ཆུ་གཙང་བླུགས། ལྔ་ཚན་ལྔའི་བུམ་རྫས་བཏབ། རྨ་བྱའི་སྒྲོའི་ཆུན་པོས་ཁ་བརྒྱན་ཅིང་དར་གྱིས་མགུལ་འཆིང་བཅས་བཀོད། འབུལ་གཏོར་དང་ཆ་གསུམ་བདག་བུམ་གཉིས་ཀྱི་མཆོད་པ་བདུན་ཚར་བཅས་བཤམས། རང་གི་མདུན་དུ་རྡོར་དྲིལ་གུ་ཡུངས་འཐོར་འབྲུ་བཅས་འདུ་བྱས་ཏེ། སྐྱབས་འགྲོའི་མཐར། བརྒྱུད་པའི་བསྟོད་ཚོགས་ནི། སྟོན་པ་རྣམ་འཇོམས་སངས་རྒྱས་གསང་བ་དང༌། །གཱ་གཱ་དྷ་ར་མ་ཎི་བཛྲ་དང༌། །ཛ་ཡ་ཝ་རྨ་དྷརྨཱ་ཤྲཱི་དང༌། །སརྦ་རི་པ་རྣམས་ལ་གསོལ་བ་འདེབས། །དྷེ་ཝ་པུརྞ་མ་ཏི་ལོ་ཙཱ་བ། །ཆོས་ཀྱི་བཟང་པོ་རིན་ཆེན་དངོས་གྲུབ་དང༌། །སྐྱི་སྟོན་སྲེག་སྟོན་དམ་པ་གྲུབ་ཤེ་བ། །ཡེ་སྟོན་པད་ཅན་རྣམས་ལ་གསོལ་བ་འདེབས། །ཇོ་བཙུན་མདོ་དཔལ་གྲུབ་ཐོབ་ཨུ་རྒྱན་པ། །ཆོས་ཀྱི་རྒྱལ་མཚན་བསོད་ནམས་རྒྱལ་མཚན་དང༌། །མཁན་ཆེན་ཤེར་རྡོ་ཆོས་དཔལ་ཤེས་རབ་དང༌། །གྲགས་པ་རྡོ་རྗེ་རྣམས་ལ་གསོལ་བ་འདེབས། །གྲགས་པ་དོན་གྲུབ་བྱང་ཆུབ་དཔལ་རྣམ་གཉིས། །དགེ་སློང་རིན་རྣམ་འཇམ་དབྱངས་ཆོས་ཀྱི་གྲགས། །རྡོ་རྗེ་སློབ་དཔོན་ཡོན་ཏན་ཡེ་ཤེས་དང༌། །ཀུན་མཁྱེན་པད་དཀར་རྣམས་ལ་གསོལ་བ་འདེབས། །ཆོས་རྒྱལ་བསྟན་པའི་ཉི་མ་ལྷ་དབང་བློ། །མཐུ་ཆེན་བླ་མ་བསོད་ནམས་མཚན་ཅན་དང༌། །གསུང་དབང་དྷ་ཛ་ཤཱཀྱ་རཏྣའི་ཞབས། །རྩ་བརྒྱུད་བླ་མ་རྣམས་ལ་གསོལ་བ་འདེབས། །དེ་ལྟར་གསོལ་བཏབ་བདག་སོགས་འགྲོ་རྣམས་ཀྱི། །བཙོག་གྲིབ་འཁོན་གྲིབ་གདོན་གྱི་འཚེ་བ་ཞི། །རྡོ་རྗེ་འཛིན་པ་གོ་འཕང་མྱུར་ཐོབ་ནས། །ལྕང་ལོ་ཅན་གྱི་སྟོན་པར་གྱུར་ཅིག་གུ། །བླ་མ་སྐུ་ཁམས་བཟང་བ་སོགས་དང༌། ཇི་ལྟར་བལྟམས་པ་སོགས་ནས་མྱུར་བསྒྲུབ་ཤོག །རང་ཉིད་སྐད་ཅིག་གིས་བཅོམ་ལྡན་འདས་ཁྲོ་བོའི་རྒྱལ་པོ་རྡོ་རྗེ་རྣམ་པར་འཇོམས་པར་གསལ་བའི་སྙིང་གར་ཉི་མ་ལ་ཧཱུཾ་མཐིང་ནག་རབ་ཏུ་འབར་བ། དེ་ལས་འོད་ཟེར་འཕྲོས་པས། བླ་མ་དང་རྡོ་རྗེ་རྣམ་པར་འཇོམས་པ་གཉིས་སུ་མེད་པ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་མདུན་གྱི་ནམ་མཁའ་བཛྲ་ས་མཱ་ཛཿ དེ་བཞིན་གཤེགས་པ་ཐམས་ཅད་ཀྱི། །མཐུ་སྟོབས་གཅིག་ཏུ་བསྡུས་པ་ཡི། །རྡོ་རྗེ་ཁྲོ་བོའི་སྐུར་སྟོན་པ། །རྣམ་པར་འཇོམས་ལ་ཕྱག་འཚལ་ལོ། །ཨོཾ་ཨཱཿ བཛྲ་ཨརྒྷཾ་སོགས་ཀྱིས་མཆོད། དཀོན་མཆོག་གསུམ་ལ་སོགས་ནས་འགྲུབ་པར་ཤོག །ལན་གསུམ་ནས། བཛྲ་མུཿ ཚོགས་ཞིང་རང་བཞིན་གྱི་གནས་སུ་གཤེགས་པར་བསམ། དེ་ནས་ཚད་མེད་བཞི་སྔོན་དུ་བཏང་ནས། ཨོཾ་སྭ་བྷ་ཝས་གཟུང་འཛིན་རྟོག་པའི་བདག་སྦྱངས། སྟོང་པའི་ངང་ལས་རང་རིག་ཧཱུཾ་མཐིང་ནག །འབར་བའི་འོད་ཀྱིས་དོན་གཉིས་ཡོངས་གྱུར་པས། །རང་ཉིད་ཁྲོ་རྒྱལ་རྡོ་རྗེ་རྣམ་པར་འཇོམས། །སྐུ་མདོག་མཐིང་ནག་དྲག་ཤུལ་བྱིན་གྱིས་སྒེག །གསུས་ཁྱིམ་ཆེ་ཞིང་སྐུ་དང་ཉ་སུལ་རགས། །ཞལ་གདངས་མཆེ་གཙིགས་ལྗགས་སྒྲིལ་སྤྱན་གསུམ་པ། །སྨ་ར་ཨག་ཚོམ་སྨིན་མ་མེ་ལྟར་འབར། །ཁྲོ་གཉེར་རབ་བསྡུས་ཤངས་ནས་འཐོར་རླུང་འཚུབས། །དབུ་ལ་རྡོ་རྗེའི་ཐོད་ཕྲེང་ཉིས་རིམ་དུ། །བཅིངས་པའི་རལ་པ་དམར་སེར་གནམ་དུ་གཟེངས། །ཕྱག་གཡས་མཐུ་སྟོབས་རྡོ་རྗེ་རྩེ་ལྔ་པ། །ནམ་མཁར་འཕྱར་བས་གནོད་བྱེད་སྙིང་ལ་གཟིར། །ཕྱག་གཡོན་ཁྲོ་གཏུམ་འགྱིང་བག་དང་བཅས་པའི། །དྲིལ་བུ་དཀུར་བརྟེན་གར་དགུའི་ཉམས་ཀྱིས་བརྗིད། །ཀླུ་ཆེན་རིགས་ལྔས་སྐུ་དང་ཡན་ལག་བརྒྱན། །དར་གྱི་སྟོད་གཡོགས་སྟག་གི་ཤམ་ཐབས་ཅན། །ཞབས་གཉིས་གཡས་བསྐུམས་གཡོན་བརྐྱང་རོལ་སྟབས་ཀྱིས། །ཡེ་ཤེས་མེ་དཔུང་འབར་བའི་དབུས་ན་བཞུགས། །ཐུགས་ཀར་ཉི་སྟེང་ཧཱུཾ་ཡིག་མཐིང་ནག་དང༌། །གནས་གསུམ་འབྲུ་གསུམ་མཚན་ལས་འོད་འཕྲོས་པས། །ཕྱོགས་བཅུའི་ཞིང་ནས་སྒོམ་པ་དང་འདྲ་བའི། །ཡེ་ཤེས་འཁོར་ལོ་བཛྲ་ས་མཱ་ཛཿ ཛཿཧཱུཾ་བཾ་ཧོཿདམ་ཡེ་གཉིས་མེད་གྱུར། །སླར་ཡང་ཐུགས་ཀའི་འོད་ཀྱིས་དབང་གི་ལྷ། །བདེ་གཤེགས་རིགས་ལྔ་སྤྱན་དྲངས་བདག་ཉིད་ལ། །དབང་བསྐུར་སྤྱི་བོར་མི་བསྐྱོད་དབུ་བརྒྱན་གྱུར། །ཨོཾ་སརྦ་ཏ་ཐཱ་ག་ཏ་བཛྲ་བི་དཱ་ར་ཎ་ས་པཱ་རི་ཝ་རེ་ཨརྒྷཾ་སོགས་ཀྱིས་མཆོད། ཧཱུཾ། སངས་རྒྱས་ཀུན་གྱི་སྐུ་གསུང་ཐུགས། །གདུག་པ་ཚར་གཅོད་ཁྲོ་བོའི་སྐུ། །རྡོ་རྗེ་ཆེན་པོ་འཇིགས་ཆེན་པོ། །རྣམ་པར་འཇོམས་ལ་ཕྱག་འཚལ་བསྟོད། །ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ་ཧཱུཾ་མཐིང་ནག་གི་མཐར་བཟླ་བྱའི་སྔགས་ཀྱིས་བསྐོར་བར་གྱུར། །ན་མོ་རཏྣ་ཏྲ་ཡཱ་ཡ་སོགས་གཟུངས་རིང་ཅི་ནུས་བཟླས་མཐར་སྟོང་འགྱུར་བརྗོད་པས་བདག་བསྐྱེད་གྲུབ་བོ། །བུམ་བསྐྱེད་ནི། སྭ་བྷ་ཝས་བུམ་པ་སྦྱངས། སྟོང་པའི་ངང་ལས་བྷྲཱུཾ་ལས་རིན་པོ་ཆེའི། །བུམ་པ་མཚན་ཉིད་ཐམས་ཅད་ཚང་བའི་ནང༌། །བདུད་རྩི་རྒྱ་མཚོའི་དབུས་སུ་པད་ཉིད་ལ། །བཅོམ་ལྡན་ཁྲོ་རྒྱལ་རྡོ་རྗེ་རྣམ་པར་འཇོམས། །སྐུ་མདོག་མཐིང་ནག་སོགས་ནས། བདེ་གཤེགས་རིགས་ལྔ་སྤྱན་དྲངས་བུམ་པའི་ལྷར། །དབང་བསྐུར་སོགས་ནས། རྣམ་པར་འཇོམས་ལ་ཕྱག་འཚལ་བསྟོད། །བུམ་ལྷའི་ཐུགས་ཀའི་སྔགས་ཕྲེང་ལས་བདུད་རྩིའི་རྒྱུན་བབ་པས། བུམ་པར་ཡེ་ཤེས་ཀྱི་ཆུས་གང་བར་གྱུར། ཞེས་གཟུངས་སྔགས་ཅི་ནུས་བཟླས། མཐར་ལ་འོད་དུ་ཞུ་ནས་དག་བྱེད་ནུས་མཐུ་ཅན་གྱི་ཆུ་རུ་གྱུར། ཞེས་བརྗོད་དོ། །དེ་ནས་བསྒྲུབ་བྱ་མདུན་དུ་འཁོད་པ་ལ་སྔོན་འགྲོ་ཆ་གསུམ་བཤམས་ནས་འདི་སྐད་དོ། །ཚངས་པ་བརྒྱ་བྱིན་མི་ཡི་ལྷ། །གཤིན་རྗེ་སྲིན་པོ་ཆུ་ཡི་བདག །རླུང་ལྷ་གནོད་སྦྱིན་བགེགས་ཀྱི་རྒྱལ། །ས་བདག་ལ་སོགས་ཕྱོགས་སྐྱོང་བཅུ། །ལྷ་ཀླུ་གནོད་སྦྱིན་དྲི་ཟ་དང༌། །མཁའ་ལྡིང་འདབ་བཟང་ལུས་སྲུལ་པོ། །མིའམ་ཅི་དང་ལྟོ་འཕྱེ་ཆེ། །སྡེ་བརྒྱད་ཚོགས་ལ་ཕྱག་འཚལ་བསྟོད། །ས་ཆུ་མེ་རླུང་ནམ་མཁའ་ལ། །གནས་པའི་བགེགས་རིགས་སྟོང་ཕྲག་ཚོགས། །སོ་སོ་རང་གི་འཁོར་འདུ་ཞིང༌། །ས་གནས་རྣམས་ལ་ཕྱག་འཚལ་བསྟོད། །སྤོས་དང་མེ་ཏོག་མར་མེ་དང༌། །བྱུག་པ་ཞལ་ཟས་གཏོར་མ་ལོངས། །བདག་ཅག་སློབ་དཔོན་འཁོར་བཅས་ཀྱི། །ལས་འདི་འབྲས་བུ་མཆིས་པར་མཛོད། །ན་མོ། དཀོན་མཆོག་གསུམ་དང་རྩ་གསུམ་ཆོས་སྐྱོང་སྲུང་མའི་བདེན་པས། བསྒྲུབ་བྱ་འདི་རྣམས་ལ་བར་དུ་གཅོད་པར་བརྩམས་པའི་གདོན་བགེགས་ལོག་པར་འདྲེན་པའི་ཚོགས་ཐམས་ཅད་རྡོ་རྗེ་ཁྲོ་བོའི་བཀའ་ཐོས་ནས། སའི་ཕྱོགས་འདིར་མ་གནས་པར་གཞན་དུ་སོང་ཞིག གང་དག་མི་འགྲོ་བ་བ་དེ་དག་དེ་བཞིན་གཤེགས་པ་ཐམས་ཅད་ཀྱི་མཐུ་སྟོབས་གཅིག་ཏུ་བསྡུས་པའི་ཁྲོ་བོའི་རྡོ་རྗེ་འབར་ཞིང་རབ་ཏུ་འབར་བ་འདིས་ཁྱེད་རྣམས་ཀྱི་མགོ་བོ་ཚལ་པ་བརྒྱར་འགས་པར་གྱུར་ཏ་རེ། ལྷའི་ང་རྒྱལ་གྱིས་རྡོ་རྗེ་གསོར་ཞིང་ཡུངས་ཐུན་གྱིས་བྲབ། གུ་གུལ་བདུག་ཅིང་བདུད་རྩི་འཁྱིལ་བའི་སྔགས་ཀྱི་རིང་དུ་བསྐྲད་ནས། བསྲུང་འཁོར་བསྒོམས་ཏེ་མཚམས་བཅད་དོ། །དེ་ནས་ཁྲུས་བྱ་བ་ནི། བུམ་པ་ཐོགས་ཏེ། བྱང་ཆུབ་སྙིང་པོར་གཤེགས་པ་ནི། །ས་རྣམ་དྲུག་ཏུ་རབ་གཡོས་ཞིང༌། །བདུད་ཡིད་མི་བདེར་གྱུར་པ་དེས། །ཁྱེད་ལ་བདེ་ལེགས་མཛད་པར་ཤོག །ཆོས་ཀྱི་འཁོར་ལོ་བསྐོར་བ་ན། །འཕགས་པའི་བདེན་པ་རྣམས་གསུངས་པ། །ཐུབ་པའི་སྙིང་པོ་གང་བྱུང་དེས། །ཁྱོད་ལ་བདེ་ལེགས༴ ཡིད་འཕྲོག་གང་ཞིག་མུ་སྟེགས་བྱེད། །ཐམས་ཅད་ཆོས་ཀྱིས་ཕམ་མཛད་ཅིང༌། །ཚོགས་ཀུན་དབང་དུ་མཛད་པ་དེས། །ཁྱོད་ལ་བདེ༴ ཁྱོད་ཀྱི་འདོད་དོན་གང་ཡིན་པ། །དོན་དེ་དེ་རིང་འགྲུབ་པར་ཤོག །ཁྱོད་ཅག་ཀུན་ཏུ་བདེ་ལེགས་གྱུར། །ཁྱེད་ཅག་སྡིག་པ་མ་གྱུར་ཅིག །ཅེས་ཤིས་པར་བརྗོད་ནས། དེ་བཞིན་གཤེགས་པ་ཤཱཀྱ་ཐུབ་པ་ལ་ཕྱག་འཚལ་ལོ། །ཕྱག་ན་རྡོ་རྗེ༴ བདུད་རྩི་ཐལ་སྦྱོར་ལ༴ དེ་རྣམས་ཀྱི་མཐུ་དང་བྱིན་རླབས་ཀྱིས། །བསྒྲུབ་བྱ་འདི་རྣམས་ཀྱི་སརྦ་པཱ་པཾ་ཤནྟི་ཀུ་རུ་སྭཱཧཱ། དེ་བཞིན་དུ། སརྦ་བིགྷཱ་ནན༴ སརྦ་རོ་ག༴ སརྦ་དུཥྚ༴ སརྦ་ཛྲ་ར༴ སརྦ་ཨུ་པ་དྲ་ཝ༴ སརྦ་གྲ་ཧ༴ སརྦ་ཨ་ཀ་ལ་མྲྀ་ཏཱ༴ སརྦ་དུརྶ་ནན༴ སརྦ་དུསྨྀ་ཏེ༴ སརྦ་ཀུ་ཤ་ལ་བྷྱཿ ཤནྟི་ཀུ་རུ་སྭཱཧཱ། བསྒྲུབ་བྱ་ཚེ་དང་ལྡན་པ་འདི་ཡི་སྡིག་པ་དང་སྒྲིབ་པ་ཐམས་ཅད་ཤནྟི་ཀུ་ར་སྭཱཧཱ། ནད་ཐམས་ཅད༴ རིམས་ཐམས་ཅད༴ གདོན་ཐམས་ཅད༴ ཉེ་བར་འཚེ་བ་ཐམས་ཅད༴ དུས་མ་ཡིན་པའི་འཆི་བ་ཐམས་ཅད༴ འཁོན་ཐམས་ཅད༴ གྲིབ་ཐམས་ཅད༴ བྱད་ཐམས་ཅད༴ བྱུར་ཐམས་ཅད༴ སྐལ་བ་ངན་པ་ཐམས་ཅད༴ ལྟས་ངན་པ་ཐམས་ཅད༴ རྨི་ལམ་ངན་པ་ཐམས་ཅད༴ གཟའ་དང་རྒྱུ་སྐར་གྱི་གནོད་པ་ཐམས་ཅད༴ རྒྱལ་བསེན་གྱི་གནོད་པ་ཐམས་ཅད༴ ཀླུ་དང་ས་བདག་གི་གནོད་པ་ཐམས་ཅད༴ མཚན་མོ་བདུད་ཀྱི་གནོད་པ་ཐམས་ཅད༴ བཀྲ་མི་ཤིས་པ་ཐམས་ཅད༴ བགེགས་དང་ལོག་པར་འདྲེན་པ་ཐམས་ཅད་ཤནྟི་ཀུ་རུ་སྭཱཧཱ། ཞེས་བརྗོད་ཅིང་སྤྱི་བོ་ནས་རྐང་པའི་བར་གྱི་ལུས་ཐམས་ཅད་བཀྲུ་བར་བྱའོ། །དེ་ནས་བྱབས་པ་ནི། རྨ་བྱའི་སྒྲོ་ཆུན་ཐོགས་ཏེ། རྫོགས་སངས་རྒྱས་ཀྱིས་སྔགས་པ་ཡི། །གོ་འཕང་འདི་ནི་ཐོབ་བྱའི་ཕྱིར། །འཁོར་བའི་རྒྱ་མཚོ་མ་རུངས་པའི། །དགྲ་དང་བགེགས་ཀྱང་མེད་པར་ཤོག །རྐུན་པོ་ལ་སོགས་མེད་པ་དང༌། །མུ་སྟེགས་ཅན་ལས་རྒྱལ་གྱུར་ཅིག །བྱང་ཆུབ་སྙིང་པོ་ཐོབ་བར་དུ། །བདུད་སྡེ་བཞི་ཡིས་མི་ཐུབ་ཅིང༌། །ཕོ་ཉ་མངག་གཞུག་ཕོ་ཉ་མོ། །བྲན་ལ་སོགས་པ་བསྲུང་བར་ཤོག །གཅོང་རོང་གཡང་ལ་སོགས་པ་དང༌། །གདོན་དང་རིམས་ནད་མེད་པར་ཤོག །ཞེས་པའི་ཚིགས་བཅད་བརྗོད་ནས། དེ་བཞིན་གཤེགས་པ་ཤཱཀྱ་ཐུབ་པ་ལ་ཕྱག་འཚལ་ལོ། །ཕྱག་ན་རྡོ་རྗེ་ལ༴ བདུད་རྩིས་ཐལ་སྦྱོར་ལ༴ དེ་རྣམས་ཀྱི་མཐུ་དང་བྱིན་རླབས་ཀྱིས། །བསྒྲུབ་བྱ་འདི་རྣམས་ཀྱི་སརྦ་པཱ་པཾ་ཨ་པ་ན་ཡ་སྭཱཧཱ། དེ་བཞིན་དུ་གོང་གི་ཤནྟིའི་ཚབ་ཨ་པ་ན་ཡ་བརྟགས་པ་བྱབ་ཅིང་སྡིག་སྒྲིབ་ཐམས་ཅད་ས་འོག་ཏུ་ཞུགས་པར་བསམ་མོ། །དེ་ནས་རྣམ་འཇོམས་མའི་མདོའི་མགོ་ནས་བརྩམས་གཟུངས་རིང་ལན་གསུམ་གྱིས་བཟང་ཁྲུས་བྱའོ། །དེ་ནས་བསྲུང་བ་ནི། སྭ་བྷ་ཝས་ཁྱེད་རང་རྣམས་ཀྱི་ཕུང་ཁམས་སྐྱེ་མཆེད་སྦྱངས། སྟོང་པའི་ངང་ལས་ཁྱེད་རང་སྐད་ཅིག་གིས། །བཅོམ་ལྡན་ཁྲོ་རྒྱལ་རྡོ་རྗེ་རྣམ་པར་འཇོམས། །སྐུ་མདོག་མཐིང་ནག་སོགས་ནས་ཡེ་ཤེས་མེ་དཔུང་འབར་བའི་དབུས་ན་བཞུགས། དེའི་སྤྱི་བོར་ཨོཾ། མགྲིན་པར་ཨཱཿ ཐུགས་ཀར་ཧཱུཾ་གིས་མཚན་པའི་མོས་པར་གྱིས། ཞེས་བརྡ་སྦྱར་ནས་ལྷའི་སྟོབས་ཀྱིས་བསྲུང་བར་བྱའོ། །དེ་ནས་གཟུངས་རིང་ལན་གཅིག་མཐར་ཨོཾ་སརྦ་པ་པཱ་རཀྵ་སོགས་ཀྱིས་སྤྱི་མགྲིན་སྙིང་ཁ་ལྟེ་བ་དཔུང་པ་གཡས་གཡོན་དཔྱི་གཡོན་རྣམས་སུ་བཀོད་ནས་སྔགས་ཀྱི་སྟོབས་ཀྱིས་བསྲུང་བར་བྱའོ། །དེ་ནས་རྡོ་རྗེ་སྤྱི་བོར་བཀོད་དེ། བཅོམ་ལྡན་རྣམ་པར་འཇོམས་པའི་བྱིན་རླབས་དང༌། །གསང་སྔགས་རིགས་སྔགས་རྣམས་ཀྱི་མཐུ་སྟོབས་དང༌། །བདེན་པར་སྨྲ་བ་རྣམས་ཀྱི་བདེན་ཚིག་གིས། །འགྲོ་བ་འདི་ནི་བདག་གིས་བསྲུངས་ཟིན་གྱིས། །འདི་ལ་སུས་ཀྱང་གནོད་པར་མ་བྱེད་ཅིག །བཛྲ་རཀྵ་རཀྵས་བདེན་སྟོབས་ཀྱིས་བསྲུང་བར་བྱའོ། །དེ་ནས་མདོ་ཡི་ཕན་ཡོན་འདོན་པར་གསུངས་ཏེ། སྡིག་པ་ཐམས་ཅད་བྱང་བ་དང༌། །སོགས་ནས། སྡིག་པ་ཀུན་ལས་རྣམ་པར་ཐར། །ནོར་བུ་ཡུངས་ཀར་དུརྦ་དང༌། །རིན་ཆེན་རྨ་མེད་ཙནྡན་བཅས། །ཤེལ་དང་རྡོ་རྗེ་མེ་ཏོག་དང༌། །ཆུ་ཡི་གསེར་རམ་ཡང་ན་ནི། །དངུལ་གྱི་བུམ་པ་དག་ཀྱང་རུང༌། །གཙང་མའི་གོས་ཀྱིས་དཀྲིས་ཤིང་དགང༌། །ལན་གྲངས་ཉི་ཤུ་རྩ་གཅིག་གམ། །ཡང་ན་ལན་གྲངས་བརྒྱ་རྩ་བརྒྱད། །རྡོ་རྗེ་རྣམ་འཇོམས་བཟླས་ནས་ནི། །རྒྱལ་པོ་རྟག་ཏུ་ཁྲུས་གྱིས་ཤིག །དེས་ནི་ཀུན་ཏུ་དགེ་བར་འགྱུར། །ཡེ་དྷརྨ་ལན་བདུན་གྱིས་འབྲུ་ལ་བསྔགས་པས། ཕུན་སུམ་ཚོགས་པ་མང་བ་སོགས་དཀོན་མཆོག་གསུམ་གྱི་ཤིས་བརྗོད་དང༌། །ཧཱུཾ། འགྱུར་བ་མེད་པ་སོགས་དང༌། མི་འགྱུར་ལྷུན་པོ་སོགས་ཀྱི་ཤིས་བརྗོད་མཐར། ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ། དེང་འདིར་ཉི་མ་དང་ཟླ་བ་གཟའ་སྒྲ་གཅན་གྱི་གནོད་པ་ལས་ཐར་བ་བཞིན་དུ་གྲིབ་དང་ནད་གདོན་བར་ཆད་མི་མཐུན་པའི་ཕྱོགས་ཐམས་ཅད་ལས་རྒྱལ་ནས་ཤིན་ཏུ་བཀྲ་ཤིས་པར་གྱུར་ཅིག ཅེས་བརྗོད་པས་གྲུབ་བོ། །དེ་ནས་གཏོར་བསྔོ་ནི། ཨོཾ་ཨ་མྲྀ་ཏེ་ཧཱུཾ་ཕཊ། སྭབྷ་ཝས་གཏོར་རྫས་སྦྱངས། སྟོང་པའི་ངང་ལས། ཨོཾ་ལས་རིན་པོ་ཆེའི་སྣོད་དུ་གཏོར་མ་ཡེ་ཤེས་ཀྱི་བདུད་རྩིའི་རང་བཞིན་དུ་གྱུར། ཨོཾ་ཨཱཿཧཱུཾ་ལན་གསུམ་བྱིན་གྱི་བརླབས། རང་གི་སྙིང་ཁའི་འོད་ཟེར་གྱིས། ཁྲོ་བོའི་རྒྱལ་པོ་རྡོ་རྗེ་རྣམ་པར་འཇོམས་པ་ལ་ཕྱོགས་བཅུའི་སངས་རྒྱས་དང་བྱང་ཆུབ་སེམས་པའི་ཚོགས་ཀྱིས་བསྐོར་བ་སྤྱན་དྲངས། ཨོཾ་སརྦ་ཏ་ཐཱ་ག་ཏ་བཛྲ་མི་དཱ་ར་ཎ་ས་པ་རི་ཝ་རེ་ཨི་དམ་བ་ལིངྟ་ཁ་ཁ་ཁཱ་ཧི་ཁཱ་ཧི། ལན་གསུམ་དང༌། ཨ་ཀ་རོ་ལན་གསུམ་གྱིས་འཇིག་རྟེན་པར་བསྔོ། འཇིག་རྟེན་བདེ་ཞིང་ལོ་ལེགས་སོགས་ནས། དགྲ་རྣམས་ཐམས་ཅད་ཕམ་པར་མཛོད། །ཅེས་པའི་བར་གྱི་འདོད་དོན་གསོལ་ནས། བཛྲ་མུཿ གཏོར་མགྲོན་རང་གནས་སུ་གཤེགས་པར་གྱུར། དེ་ནས་མཆོད་བསྟོད་བསྡུས་པ་སྔར་བཞིན་ཕུལ་ནས་ལྷག་ཆད་བསྐངས། བདག་བསྐྱེད་སྣོད་བཅུད་འོད་གསལ་ངང་དུ་བསྡུ། །དེ་ལས་ཐུན་མཚམས་སྒྱུ་མའི་ལྷ་སྐུར་ལྡང༌། །དགེ་འདིས་འགྲོ་ཀུན་བླ་མེད་བྱང་ཆུབ་ནས། །ཕྱི་ནང་བར་ཆད་གཡུལ་ལས་རྒྱལ་བར་ཤོག །ཅེས་བསྔོ་སྨོན་དང་བཀྲ་ཤིས་བཅས་པས་གྲུབ་བོ། །ཞེས་བྱ་བ་ཁྲུས་ཀྱི་ལག་ལེན་མདོར་བསྡུས་སུ་སྤེལ་བ་འདིའང་འཇིག་རྟེན་ལ་ཕན་གདགས་པའི་སླད་དུ་དགེ་རིན་པས་སོ།། །།